Lewe | Melanie se Knubbelgoedjies
Kan jy hom kry??
Sy het haar hart verloor.
Nie aan ‘n man of ‘n vreemdeling nie. Sy het haar hart net verloor. Hy het weggeraak met ‘n mislukte huwelik. ‘n Miskraam. ‘n Verkoopte 4×4. ‘n Waentjie vol groceries. ‘n Onoopgemaakte persent. ‘n Verlore liefde wat getroud terugkeer en ‘n slot wat geroes op die bed lê.
Sy het haar hart verloor aan ongeluk. Toe selfsug en materialisme by die voordeur insluip het haar hart in die huis se mure ingesmelt in die kleinste deeltjies wat jare se soeke eers sal laat onthul. Sy het haar hart verloor aan Muskadel en Hansa Pilsners.
Sy het haar hart verloor in die openinge van ‘n verkeerde draai, ‘n droom nie gevolg en ‘n verkeerde besluit 28 jaar terug.
Sy het haar hart verloor, in ‘n ongeluk. Aan Kanker.
Sy het die enigste gedeelte van haar siel, ‘n hartvormige dop, verloor van te veel vet wat versmorend om die dooie are gedruk het.
Sy het haar hart verloor,
Letterlik en Figuurlik…